KIRJALLINEN KYSYMYS E-0967/02 esittäjä(t): Eurig Wyn (Verts/ALE) komissiolle. Delfiinien pyydystäminen ja tappaminen Devonissa ja Cornwallissa.



Virallinen lehti nro 277 E , 14/11/2002 s. 0117 - 0118



KIRJALLINEN KYSYMYS E-0967/02 esittäjä(t): Eurig Wyn (Verts/ALE) komissiolle (10. huhtikuuta 2002) Aihe: Delfiinien pyydystäminen ja tappaminen Devonissa ja Cornwallissa Wildlife Trust -järjestön vapaaehtoistyöntekijät ovat ilmoittaneet viime viikkojen aikana huolestuttavan monista rantaan ajautuneista delfiineistä. Devonin ja Cornwallin rannoilta on löydetty yli 85 silpoutunutta delfiiniä. Ison-Britannian hallitus on toteuttanut maan pelagisten lajien kalastusaluksia koskevan rajoitetun valvontaohjelman. Tuloksista kävi ilmi, että 14 meriahvensaaliin mukana oli jäänyt saaliiksi 53 delfiiniä. EU on kieltänyt ajoverkkojen käytön tonnikalan pyydystämisessä 1. tammikuuta 2002 alkaen, koska siinä sivusaaliiksi joutuu huomattava määrä delfiinejä. Onko komissio yhtä mieltä siitä, että meriahvenen pyydystämisessä olisi ryhdyttävä vastaaviin toimiin? Onko komissio yhtä mieltä myös siitä, että tällaisilla toimilla voitaisiin vähentää huomattavasti delfiinien tahatonta tappamista ja pyydystämistä? Monilla Euroopan valtioilla, esimerkiksi Ranskalla ja Alankomailla, ei ole pelagisten lajien kalastusta koskevaa riippumatonta seurantaohjelmaa. Katsooko komissio, että olisi syytä tehdä pakolliseksi seuranta, joka koskee valaiden joutumista sivusaaliiksi kaikessa Euroopan vesillä tapahtuvassa pelagisten lajien troolikalastuksessa? Franz Fischlerin komission puolesta antama vastaus (15. toukokuuta 2002) Delfiinien joutuminen sivusaaliiksi meriahvenen kalastuksessa Devonissa ja Cornwallissa on vain yksi esimerkki suojeltujen tai uhanalaisten lajien sivusaaliiksi joutumisen ongelmasta. Valaita, jotka on suojeltu tiukasti luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetulla neuvoston direktiivillä 92/43/ETY(1), kuolee erityyppisten kalastusmenetelmien seurauksena eikä pelkästään meriahvenen talvikalastuksessa Englannin kanaalin läntisessä osassa. Ajantasaistetut tiedot valaiden joutumisesta sivusaaliiksi voi saada STEFC:n (tieteellis-teknis-taloudellisen kalastuskomitean) kalastus- ja ympäristöasioista vastaavan työryhmän kertomuksesta (SEC(2002) 376). Tietoja ongelmasta löytyy myös Kansainvälisen merentutkimusneuvoston ympäristöasioiden neuvoa-antavan komitean (ACE) vuoden 2002 kertomuksesta. Edellä mainituissa kertomuksissa myös painotetaan mahdollisia parannustoimenpiteitä valaiden sivusaaliiksi joutumisen valvomiseksi. Tekniset tiedot, joita tarvitaan sellaisten tehokkaiden toimenpiteiden suunnittelemiseksi, jotka ovat oikeassa suhteessa valaskantoihin kohdistuviin uhkiin nähden, kuitenkin puuttuvat vielä. Komissio arvioi, että sillä on kaikki nämä tiedot kesäkuuhun 2002 mennessä. Sivusaaliiden seurannan osalta on pidettävä mielessä, että direktiivin 92/43/ETY 12 artiklassa säädetään jo tämä velvoite jäsenvaltioille samoin kuin velvoite kehittää parannustoimenpiteitä. Komissio uskoo joka tapauksessa, että tarvitaan yhteisötason toimenpidettä, jotta sivusaaliiden seuranta ja vähentäminen olisi tehokasta. STECF:n ja Kansainvälisen merentutkimusneuvoston (ICES) tulevien kertomusten pohjalta ja tulevien neuvottelujen jälkeen komissio kehittää asianmukaisia lainsäädäntöehdotuksia sivusaaliiden seurannasta ja ennaltaehkäisystä. Tässä vaiheessa ei vielä tiedetä, sisältyykö näihin toimenpiteisiin ajoverkkokiellon kaltaisia toimenpiteitä. (1) EYVL L 206, 22.7.1992.